ועדת הכספים, כנסת 24, פרוטוקול מספר 46, 2021-07-04 10:00

אלכס קושניר: היום יום ראשון, 4 ביולי 2021, כ"ד בתמוז התשפ"א.

אלכס קושניר: יש לנו שלושה נושאים על הפרק.

אלכס קושניר: אני חייב לומר שהצעות החוק שאנחנו הולכים לדון בהן היום אין מקומן בוועדת הכספים, אך יחד עם זה, בגלל שלא הוקמו ועדות אחרות בכנסת, אנחנו עושים כאן שירות כדי לא לתקוע את החקיקה.

אלכס קושניר: כאשר יקומו הוועדות הרלוונטיות אז הצעות החוק הבאות שקשורות לתחומים שנדון בהם יחזרו בחזרה לביתם.

איתי עצמון: לוועדת הכלכלה.

אלכס קושניר: לוועדת הכלכלה.

אלכס קושניר: במקרה הזה יש שלוש הצעות חוק שקשורות לוועדת הכלכלה.

אלכס קושניר: הצעות החוק האלה נועדו, שתיים מהן, להאריך את הוראת השעה עד סוף השנה, והצעת חוק נוספת בעניין תכנון משק החלב אמורה להוריד את מחיר המטרה לחלב הגולמי וכך להוזיל את המחירים של מוצרי החלב והחלב עצמו לצרכן.

אלכס קושניר: אני מבקש מחברי הוועדה, גם מן הקואליציה וגם מן האופוזיציה, להגיש הסתייגויות מהותיות שקשורות להצעות החוק הללו.

שלמה קרעי: הגשנו כבר הסתייגויות, אדוני היושב-ראש, למזכירות הוועדה.

אלכס קושניר: אני מקווה שהדיונים שהיו בשבוע שעבר, שהיו ענייניים, שקשורים למהות החוקים, יימשכו גם השבוע.

אלכס קושניר: אני חייב לומר שתקיעה של הצעות החוק שנדון בהן היום משמעותה פגיעה בשירותים שאזרחים מקבלים בנושא התחבורה ובעיקר בנושא החלב, כי אנחנו רואים את עליית המחירים כמעט בכל מוצרי הבסיס.

אלכס קושניר: לכן אני מבקש ומקווה שנוכל לעשות את זה מהר, ענייני ולהכין את הצעות החוק האלה לקריאה שנייה ושלישית למליאת הכנסת.

אלכס קושניר: יש הצעות לסדר?

שלמה קרעי: ההסתייגויות שהגשנו לא מודפסות ולא מופיעות בטבלט.

שלמה קרעי: אפשר לראות אותן?

שלמה קרעי: צריך לנמק אותן.

אלכס קושניר: אפשר להכניס אותן לטבלט, אין בעיה.

אלכס קושניר: חברת הכנסת מיכל וולדיגר, בבקשה.

מיכל מרים וולדיגר: יש לי פה את ההסתייגויות, אגיש אותן.

מיכל מרים וולדיגר: יש לי הצעה לסדר יום.

מיכל מרים וולדיגר: אני ח"כית חדשה ואני מרגישה שמתייחסים אליי כאל חותמת גומי.

מיכל מרים וולדיגר: מגישים לנו הצעה לסדר היום זמן קצר לפני הדיון, אבל עוד יותר מכך הבעיה הגדולה יותר היא שהבוקר אנחנו מקבלים את חוות הדעת החשובה מאוד של מרכז המחקר והמידע של הכנסת.

מיכל מרים וולדיגר: מתי מצפים שנקרא אותה?

מיכל מרים וולדיגר: אני מחזיקה מעצמי אישה חכמה שיודעת אי-אלו נושאים אבל לא את כל הנושאים בעולם אני מכירה ויודעת, וחלק גדול ממה שעולה היום אני לא מכירה ויודעת.

מיכל מרים וולדיגר: אני רוצה להתכונן ולהגיע כפי שצריך לדיון ולדעת על מה אנחנו דנים, ולא סתם להרים אצבע אלא באמת להתייחס לדברים.

מיכל מרים וולדיגר: הציבור שלח אותי כדי שאני אקרא את הדברים.

מיכל מרים וולדיגר: היום ביום הדיון העבירו לי חוות דעת שאני אמורה לקרוא אותה.

אלכס קושניר: מתי קיבלנו אותה?

טמיר כהן: במוצאי שבת.

מיכל מרים וולדיגר: הבוקר.

מיכל מרים וולדיגר: אני גם מקטרת אבל יש לי גם הצעה.

מיכל מרים וולדיגר: אני מבקשת, אני לא באה לממ"מ בטענות אלא הטענה היא איך הדברים נראים כי זה כבר לא פעם ראשונה.

מיכל מרים וולדיגר: אני יושבת בוועדת הכספים כבר זמן מה וזה קורה כל פעם מחדש.

מיכל מרים וולדיגר: אפשר לעשות סדר יום חודש מראש, שלושה שבועות מראש, לתת לנו שבוע מראש את החומר.

מיכל מרים וולדיגר: אני מצטערת, אתם מחייכים לעצמכם אבל מצופה מאיתנו שנדע על מה אנחנו מצביעים, אלא אם כן תגידו לי שלא.

מיכל מרים וולדיגר: אני רוצה לדעת ולקרוא כפי שצריך את כל החומר, אקרא כל סעיף וסעיף ואדע בדיוק על מה אני מצביעה.

מיכל מרים וולדיגר: במצב היום אני לא יכולה, אני מגיעה לא מוכנה, אני מקבלת חוות דעת שעוד לא קראתי אותה.

מיכל מרים וולדיגר: בעיניי זה לא תקין, זה לא נכון, זה לא נהלי ממשל נכונים.

מיכל מרים וולדיגר: אז אני פונה אליך, היושב-ראש, ומבקשת שנקבל חוות דעת זמן מספיק לפני הישיבה, שלושה–ארבעה ימים קודם, לא ביום הדיון, לא חצי שעה קודם.

אלכס קושניר: קודם כול, בעולם האידיאלי גם אני רוצה להתנהל כך, שאנחנו נקבל סדר יום שלושה שבועות מראש, שנדע לתכנן ולעשות את הדברים, כדי שבאמת נוכל ללמוד כפי שצריך.

אלכס קושניר: אבל הממשלה הזאת קיימת רק שבועיים אז אין שלושה שבועות בשביל להגיש סדר יום, זה דבר אחד.

אלכס קושניר: דבר נוסף, ברגע שמתפרסם סדר יום הוועדה, כל הוועדות בכנסת מקבלות הרבה מאוד חומר מהרבה מאוד גורמים.

אלכס קושניר: אני לא יכול להגיד לגורמים החיצוניים וגם לגורמים בכנסת: תגישו לי את חוות הדעת שלכם עד תאריך כזה וכזה.

אלכס קושניר: אני מצפה שיגישו ככל שהם מוכנים.

אלכס קושניר: מסמך של מרכז המחקר והמידע של הכנסת הוא לא חוות דעת, זה מסמך של הממ"מ, שכך צריך להתייחס אליו.

מיכל מרים וולדיגר: מחקר, לא חוות דעת.

מיכל מרים וולדיגר: לא משנה, בכל זאת זה חומר שאני אמורה לקרוא.

אלכס קושניר: גם אני קיבלתי את זה רק הבוקר, גם אני נמצא בדיוק במצב שלך.

אלכס קושניר: לצורך זה נועד הדיון על הצעת החוק.

אלכס קושניר: אנחנו נלמד על הצעת החוק וניתן גם לממ"מ להציג את המחקר שלהם, ויש גם חוות דעת נוספות.

אלכס קושניר: שוב אני אומר, חברים, שלוש הצעות החוק שאנחנו הולכים לדון בהן היום מקומן לא בוועדת הכספים.

אלכס קושניר: אנחנו כרגע עושים את זה על מנת לא לתקוע חקיקה ולא לפגוע באזרחי ישראל, זה חייב להיאמר.

מיכל מרים וולדיגר: כבוד היושב-ראש, אני לא חושבת לרגע שאתה שונה ממני.

מיכל מרים וולדיגר: אני רק אומרת שלא יכול להיות שאנחנו נדון כאן ולא נוכל להתייחס אל מה שהממ"מ העביר.

אלכס קושניר: כבר אמרת את זה.

מיכל מרים וולדיגר: לכן חשוב, אני מפנה את תשומת הלב שלא נקבל את החומר יום לפני, חצי שעה לפני.

אלכס קושניר: מה את מצפה, שברגע שאני מקבל את זה יום לפני לא אפיץ את החומר?

מיכל מרים וולדיגר: התוקף של החוקים האלה, של הראשון בהם, פג לפני חצי שנה, אז אפשר לקבוע את הדיון ליום שלישי ולא להיום כדי שלפחות אצליח לקרוא.

אלכס קושניר: ביום שלישי יש סדר יום אחר.

מיכל מרים וולדיגר: לא משנה.

אלכס קושניר: זה אומר שאת מצפה ממני שאם גורם כלשהו שולח איזשהו מסמך יום לפני הדיון אז אני אדחה את הדיון בכל פעם?

אלכס קושניר: זה גם לא הגיוני.

מיכל מרים וולדיגר: אבל זה לא כל גורם, זה הממ"מ.

אלכס קושניר: יעל רון בן משה, בבקשה.

יעל רון בן משה: תודה, כבוד היושב-ראש.

יעל רון בן משה: לאחר ששמעתי את דבריך רציתי להתבטא מייד לאחר מכן כי זה קשור לנושא שעליו דיברת, אז אני מתנצלת אם קטעתי את רצף הדיון.

יעל רון בן משה: אני חוזרת לנקודה הראשונה שלך.

יעל רון בן משה: אני חושבת שאתה צודק מאוד, טוב היה אילו הדיונים היו מתקיימים בוועדת הכלכלה.

יעל רון בן משה: כולנו מסכימים שאנחנו רוצים מינהל תקין.

יעל רון בן משה: ועדת הכלכלה היא ועדה משמעותית.

יעל רון בן משה: טוב היה אם הייתה קמה במקביל לוועדת החוקה, חוק ומשפט.

יעל רון בן משה: היא חשובה לא פחות, בטח חשובה לציבור בשנה שלאחר הקורונה.

יעל רון בן משה: מאות חוקים ותקנות ממתינים לדיון שם.

יעל רון בן משה: אני שמחה שאתה אומר שמעתה כל נושא נוסף בחוקים, בתקנות ובצווים הללו יידון בוועדת הכלכלה שתקום במהרה.

יעל רון בן משה: טוב שזה כתוב בפרוטוקול, טוב שהחברים האחרים שומעים את זה.

יעל רון בן משה: תודה רבה.

אלכס קושניר: תודה רבה.

אלכס קושניר: חבר הכנסת ינון אזולאי, בבקשה.

ינון אזולאי: תודה רבה.

ינון אזולאי: אני רוצה להצטרף לדבריה של חברת הכנסת יעל רון בן משה.

ינון אזולאי: אני מבין שיש דברים שהם דחופים יותר ויש דברים שהם דחופים פחות.

ינון אזולאי: כשיש דברים שהם דחופים, כמו תוקף של חוק שעומד לפוג, צריך לעשות הכול ולהביא אותו לאיזו ועדה שיש, זה מובן.

ינון אזולאי: גם אם אנחנו חולקים על זה או לא, זה מובן וזה דבר שאולי נכון לעשות.

ינון אזולאי: אבל כשאנחנו מביאים היום לכאן את התיקון לחוק משק החלב, זה לא דבר שאמור להגיע עכשיו.

ינון אזולאי: יש לו מספיק זמן.

ינון אזולאי: אין שום סיבה לדון עליו בלחץ הזמן הזה.

ינון אזולאי: אני רואה פה את היועצים המשפטיים של ועדת הכלכלה, שאני מעריך אותם מאוד.

ינון אזולאי: אני חושב שהם גם צריכים לתת את העמדה שלהם, האם ראוי להביא הצעות חוק לא בוערות לוועדת הכספים ביום כזה.

ינון אזולאי: אפשר להשאיר אותה עוד שבוע, ייכנס יושב-ראש ועדת הכלכלה, אנחנו מקווים שזה יהיה מיכאל ביטון.

ינון אזולאי: היינו מקווים שזה יהיה לאופוזיציה, אבל מכיוון שזה לא האופוזיציה אז לפחות זה מיכאל ביטון, שהוא אדם ראוי והגון.

ינון אזולאי: לכן אני חושב שצריך – גם אל תגמרו לו את העבודה, חבר'ה, תשאירו לו קצת עבודה, אנחנו לא צריכים לגמור הכול בשבוע אחד, יש לנו מספיק לעשות.

ינון אזולאי: אני מבקש שגם היועצים המשפטיים ייתנו את הדעה בנושא הספציפי הזה של משק החלב.

ינון אזולאי: את הצעות החוק שעוסקות בהארכת תוקף אני מבין, אבל שאר הדברים, משק החלב זה רק דבר אחד ואני מאמין שיגיעו לפה עוד נושאים עד שיוקמו הוועדות.

ינון אזולאי: אשמח לקבל את הדעה שלהם.

יעל רון בן משה: רק אציין שזה לא מה שאמרתי.

ינון אזולאי: התחלת בזה שזה היה צריך להיות בוועדת הכלכלה.

ינון אזולאי: אבל אני מאמין שאת מצטרפת אליי כי באתי בשביל מיכאל ביטון.

אלכס קושניר: ינון, אני מסכים אתך שטוב היה אם כל הצעות החוק הללו, כולל בעניין משק החלב, היו נידונות בוועדת הכלכלה, זה מקומן.

אלכס קושניר: יחד עם זה, נושא חוק החלב, אם לא נעביר את הצעת החוק בקריאה שנייה ושלישית אז מחירי המטרה שייקבעו לרבעון השלישי יהיו יקרים יותר ממה שהם יכלו להיות.

ינון אזולאי: נדבר על זה כשנדון בהצעת החוק ואוכיח לך שזה לא נכון.

אלכס קושניר: בסדר.

אלכס קושניר: לכן זו הדחיפות.

אלכס קושניר: נגיע להצעת החוק ונדבר.

אלכס קושניר: שלמה קרעי, בבקשה.

שלמה קרעי: תודה, אדוני היושב-ראש.

שלמה קרעי: ההצעה שלי לסדר היא קודם כול שאנחנו עובדים קשה מאוד כדי להשאיר אתכם כאן בכנסת ולעכב כמה שיותר את העבודה כדי שתעשו פחות נזק במשרדים, אז תתחשבו בעבודה הקשה שלנו ותביאו לכאן את ההסתייגויות שהכנו.

שלמה קרעי: לכל הצעת חוק אנחנו מכינים המון הסתייגויות.

אלכס קושניר: אין בעיה, תקבל את ההסתייגויות שלך.

טמיר כהן: בהמשך להערתך, זה כבר מופיע.

אלכס קושניר: אתה רואה איך אנחנו עובדים מהר?

שלמה קרעי: כל הכבוד.

שלמה קרעי: תגיד לנו רק מה סדר הדיון.

אלכס קושניר: הצעת החוק הראשונה היא רישוי שירותים ומקצועות בענף הרכב, אחר כך פקודת התעבורה ואחר כך חוק משק החלב.

אלכס קושניר: סדר היום פורסם.

שלמה קרעי: בסדר גמור, תודה.

אלכס קושניר: חבר הכנסת אוסאמה סעדי, בבקשה.

אוסאמה סעדי: בוקר טוב, אדוני היושב-ראש.

אוסאמה סעדי: היום אני מדלג בין ועדת הכספים לבין ועדת החוקה, חוק ומשפט.

אוסאמה סעדי: אתחיל בעוד בשורה מרה מסוף השבוע: עוד רצח ועוד רצח, שני קורבנות, בחורים צעירים, האחד בנצרת והשני שנפגע אתמול בלילה ונפטר הבוקר, נער בן 17 מכפר קאסם.

אוסאמה סעדי: המספר עולה, אנחנו מגיעים כמעט ל-60 קורבנות מתחילת השנה.

אוסאמה סעדי: הדברים האלה נוגעים לחיי בני אדם ואני לא רואה שאנחנו מתעסקים בזה בכנסת.

אוסאמה סעדי: לעומת זה אנחנו מתעסקים – בוועדת החוקה דנים בחוק הנורבגי ואני לא רואה שהוא עוזר, לא לקואליציה ולא לאופוזיציה.

אוסאמה סעדי: אני מצטרף לחבריי שאמרו שאי הקמת ועדות קבועות – וראיתי שחברי אזולאי הגיש הצעה דחופה על העניין הזה של אי הקמת ועדות קבועות – מפריע ומטרפד את עבודת הכנסת.

אוסאמה סעדי: הפורום הטבעי לדון בהצעות החוק האלה הוא ועדת הכלכלה.

אוסאמה סעדי: למה לא מקימים ועדת כלכלה?

אוסאמה סעדי: למה לא מקימים ועדת פנים?

אוסאמה סעדי: למה לא מקימים את שאר הוועדות?

אוסאמה סעדי: אני לא מבין, אני באמת לא מבין.

אוסאמה סעדי: לכן שולחים את זה אליך, אדוני היושב-ראש, אתה מקיים דיונים ביום ראשון בכדי שנדון בהצעות חוק כאלה.

אוסאמה סעדי: הצעת החוק הראשונה על ענף הרכב היא הצעת חוק חשובה מאוד, שנים על גבי שנים.

אוסאמה סעדי: אני מבין שהיו בחירות אבל מה זה קשור למשרדים?

אוסאמה סעדי: זה משרד, זה אנשי מקצוע, זה לשכות משפטיות שאמורים ואמונים לעשות את התקנות האלה בענף חשוב מאוד כמו ענף הרכב.

אוסאמה סעדי: גם באגרות, אדוני היושב-ראש – אגרת הרכב בישראל היא מן הגבוהות ביותר בעולם, אתה יודע את זה.

אוסאמה סעדי: אני וחברי אחמד טיבי, שהוא החבר הקבוע בוועדה והוא נמצא בחו"ל לצורך דחוף, הוא נסע בסוף השבוע, הגשנו הצעת חוק כאשר שר התחבורה היה ישראל כץ.

אוסאמה סעדי: אמרנו: בואו נוריד את זה.

אוסאמה סעדי: כל העניין של הגובה בלי קשר לסוג הרכב גם הוא בעייתי.

אוסאמה סעדי: לכן חשוב מאוד שנקיים את הדיון אבל היה חשוב ביותר לקיים אותו בפורום הטבעי ולא כאן.

ינון אזולאי: היום זה לא יום צום אז אם אפשר להביא לנו מים.

ינון אזולאי: ביום ראשון שעבר היה יום צום אבל לא כל יום ראשון הוא יום צום.

אוסאמה סעדי: ינון, אחרי החגיגה שהייתה באותו יום טמיר איבד כבר את כל הקצבה.

אלכס קושניר: אני מסכים אתך בנושא משרדי הממשלה ואני מקווה מאוד שבממשלה הנוכחית משרדי הממשלה ינוהלו בצורה טובה יותר ושהחוקים והתקנות יגיעו בזמן ולא יהיו תלויים בשום דבר אחר.

יצחק פינדרוס: אדוני היושב-ראש, אני שמח לראות כאן את היועץ המשפטי של ועדת הכלכלה.

יצחק פינדרוס: אני חייב לומר לך, הוא האליבי שלי להצעה לסדר שלי.

יצחק פינדרוס: יש כאן שתי הצעות חוק שהממשלה אומרת שהיא צריכה להעביר דחוף.

יצחק פינדרוס: הייתי חבר בקואליציה כשהנושאים האלה באו לדיון בוועדת הכלכלה.

יצחק פינדרוס: יעיד היועץ המשפטי של ועדת הכלכלה ששם אני צעקתי והשתוללתי ועיכבתי כי שתי הצעות החוק האלה הן שאריות של שלטון מפא"י והמונופולים שעדיין קיימים במדינת ישראל ושל שיטות החלוקה של המאפיה, אמיתי.

יצחק פינדרוס: אני אומר את זה עכשיו לא כחבר באופוזיציה.

יצחק פינדרוס: יעיד היועץ המשפטי של ועדת הכלכלה שאמרתי את אותן מילים בוועדת הכלכלה, כשדיברו על מועצת הלול ועל החלוקה הזאת לחבר'ה, ועל נושא הרכבים עם תעודת המקור כשדיברו על איך היבואנים עושים את זה.

יצחק פינדרוס: אפשר להוציא את הפרוטוקולים ולראות.

יצחק פינדרוס: אנחנו רגילים שבמליאה מוציאים פרוטוקולים ורואים מה אמרו בקדנציה הקודמת.

יצחק פינדרוס: אני מציע שיוציאו את כל מה שאמרתי בקדנציה הקודמת.

אלכס קושניר: לשם מה?

אלכס קושניר: אתה אומר לנו, אנחנו מאמינים לך.

יצחק פינדרוס: אני רוצה להסביר.

יצחק פינדרוס: הניסיון להעביר כאן את שתי הצעות החוק הללו בגלל שיש לחץ של זמן ולגנוב, זה באמת הרבה יותר מורכב, אלכס, ועזוב קואליציה ואופוזיציה.

יצחק פינדרוס: המשמעות של החוקים האלה ליוקר המחיה באמת דרמטית, זה לא רק משמעות סמלית צדדית.

יצחק פינדרוס: משבר החמאה, משבר הקוטג' וכן הלאה, כולם תוצאה של אותה צורת חלוקה של החלב.

יצחק פינדרוס: דרך אגב, סתם כאנקדוטה, מועצת החלב יש לה סמכות מעל לשר החקלאות.

יצחק פינדרוס: אם שר החקלאות נותן לה 2 מיליארד ליטר לחלק בשנה, הם מחליטים לחלק 1.5 מיליארד ליטר וזה מה שקורה.

יצחק פינדרוס: מועצת החלב היא ההתאגדות של אותו גוף.

יצחק פינדרוס: נכון שהיושב-ראש של מועצת החלב הוא נציג שר החקלאות אבל בסוף זו התאגדות של אותם גופים שעושים את החשבון שלהם, והמשמעות שלו מתבטאת בכיס של כל אזרח ואזרח.

יצחק פינדרוס: אני זוכר את עמיתך עודד פורר מגיש הצעות בדיוק על הדבר הזה, עם ספר שלום, לעצור את המציאות הזאת.

יצחק פינדרוס: גם בענף הרכב – החיוב על יבואנים זעירים להביא תעודות מקור והמאפיה שעושות חברות הרכב ביחד עם היבואנים, כי הם מביאים את רוב הרכבים, לא להביא תעודות מקור, הופכת את היבואנים למי שעוסקים רק ברכבי יוקרה, כפי שאמר אוסאמה סעדי.

יצחק פינדרוס: יש כאן נושאים הרבה יותר מהותיים ולא די לדון בהם כמה שעות וללכת.

יצחק פינדרוס: אז או שתקים תת-ועדה שתדון על זה יומיים–שלושה, אמיתי.

יצחק פינדרוס: צריך לשמוע את היבואנים, לשמוע את מועצת החלב ולשמוע את האזרחים שסובלים מן המחירים האלה.

יצחק פינדרוס: היה לנו את משבר החמאה, היה לנו את משבר הקוטג', היו לנו כאן משברים אמיתיים שמדינת ישראל עברה.

יצחק פינדרוס: הצעות החוק החדשות מתעלמות מזה, כלומר הן לא באו לתקן, הן לא באו לשפר את המצב.

יצחק פינדרוס: פשוט מקבעים את הוראות השעה שמהן כולנו סבלנו.

יצחק פינדרוס: יבואן רכב לא יכול להביא רכב בלי תעודת מקור ולא יכול לקבל תעודת מקור; ואותו סיפור בחלב – מועצת החלב מחליטה לחלק פחות ליטרים, ויש פחות ליטרים, ואז יש משבר ברשתות השיווק ולא מגיעים חלב וביצים.

יצחק פינדרוס: הדבר הזה לא יכול לעבור בחטף, עם כל הכבוד לפקידים שבאים אליך ואומרים: "תשמע, אם עוד יומיים זה לא יקרה מחירי החלב יעופו למעלה".

אלכס קושניר: אין פקידים.

אלכס קושניר: יש אנשי מקצוע.

יצחק פינדרוס: הסיפור הזה הוא שאנחנו נותנים גיבוי לאותן כנופיות – סלח לי שאני מתבטא כך – שמחלקות בינן לבין עצמן.

יצחק פינדרוס: פגשתי לוביסטים מכל הכיוונים שבאו להיפגש איתי – בניגוד לישראל ביתנו שלא פוגשים לוביסטים אני כן פגשתי אותם.

יצחק פינדרוס: האמן לי, רק לשמוע אותך, איך כל אחד מסביר איך השני גונב אותו, אתה מבין לבד שמדובר פה בקרטל.

יצחק פינדרוס: לדעתי אסור לנו לתת לדבר הזה לעבור כפי שהוא.

יצחק פינדרוס: צריך להיות אינפוט של הכנסת.

יצחק פינדרוס: אני אומר את זה עכשיו לא כחבר אופוזיציה, אני אומר לך את זה באופן אמיתי.

יצחק פינדרוס: צריך להיות אינפוט בשביל שהמאפיה הזאת תיפסק.

אלכס קושניר: יכול להיות שחלק מן הדברים שאתה אומר יש בהם אמת, אבל אי אפשר לצפות לפתרונות משמעותיים ומהפכניים כאלה בשבועיים–שלושה מאז שהממשלה קיימת.

אלכס קושניר: מה שעומד לנו פה על הפרק זה הארכת הוראת שעה לחצי שנה כדי לא לתקוע את התהליך.

אלכס קושניר: במקביל כמובן משרדי הממשלה לקראת ההארכה הבאה – אני מקווה שהיא לא תקרה – יבואו עם הצעות חוק שאמורות לפתור את כל הבעיות, אם נכון מה שאתה ציינת, ונתקדם.

אלכס קושניר: אבל להפיל עכשיו ולהגיד שכל הצרות שקיימות בשוק הרכב ובשוק החלב הן בחוק הזה – זה לא הכי מדויק.

אלכס קושניר: לכן אני שוב רוצה למסגר את הדיון.

אלכס קושניר: מה שעומד כאן כרגע על שולחננו הוא הארכת תוקף הוראת שעה לחצי שנה בלבד.

אלכס קושניר: זה לא מנציח את המצב, זה לא מקבע את המצב, זה רק לחצי שנה.

אלכס קושניר: ואם ניקח בחשבון שמצב העניינים שבו אנחנו נמצאים היום קיים כבר שנים רבות אז אני חושב שמן הראוי לתת לממשלה החדשה זמן, לפחות חצי שנה, כדי לנסות לבחון את הדברים.

אוסאמה סעדי: איך נהיה בטוחים?

אוסאמה סעדי: כי זה כבר כמה שנים.

יצחק פינדרוס: אציע לך הצעה פרקטית.

אלכס קושניר: אגיד לך איך נהיה בטוחים, פשוט מאוד: הוראת השעה הזאת היא רק לחצי שנה.

אלכס קושניר: בעוד חצי שנה היא פוקעת.

אוסאמה סעדי: אז יבואו בעוד ארבעה חודשים, יגידו שהממשלה החדשה עובדת על זה ויבקשו להאריך את הוראת השעה בעוד חצי שנה.

אוסאמה סעדי: הם יכולים פה להתחייב שבחצי שנה הם יסיימו את הכול?

אוסאמה סעדי: אני שואל אותך.

אלכס קושניר: אני מבין שהרצון שלכם הוא לא לתת לקואליציה אפילו דקה של קרדיט אבל אני חושב שתוך שבועיים אי אפשר לעשות את זה.

אלכס קושניר: אגב, אגיד לכם בכלל לגבי התאריך הזה, 6 ביולי.

אלכס קושניר: כמות הוראות השעה שפוקעות ביום הזה היא פשוט בלתי נתפסת.

אלכס קושניר: למה זה קורה?

אלכס קושניר: זה קורה כי הממשלה הקודמת לא טיפלה בשום דבר ורק הדביקה עוד ועוד פלסטרים.

אלכס קושניר: אי אפשר לצפות מממשלה חדשה - - -

שלמה קרעי: לא, לא, זה קורה בגלל שיצאנו למערכת בחירות.

ג'ידא רינאוי-זועבי: ביבי נתניהו.

שלמה קרעי: שר הביטחון שלך.

קריאות: - - -

יצחק פינדרוס: הצעה פרקטית בנוגע לחלב: שבהצעת החוק נוציא את מועצת החלב מן העניין וניתן לשר החקלאות, שהוא לא מן המפלגה שלי, את הסמכות לחלק את מכסות החלב בלי מועצת החלב.

אלכס קושניר: כשנגיע לחוק אתה תופתע.

אלכס קושניר: אנחנו עוברים לדיון בהצעת החוק הראשונה: הצעת חוק רישוי שירותים ומקצועות בענף הרכב (תיקון מס' 7), התשפ"א-2021.

מיכל מרים וולדיגר: אני מגישה את ההסתייגויות שלנו להצעת החוק הראשונה.

מיכל מרים וולדיגר: אגב, אנחנו מצטרפים לכל ההסתייגויות של כל יתר הסיעות.

שלמה קרעי: אדוני היושב-ראש, אני לא רוצה לתת לכם רעיון אבל אם כל כך הרבה הוראות שעה פוקעות ב-6 ביולי, במקום להגיש כל הצעת חוק בנפרד תגישו הצעת חוק אחת.

אוסאמה סעדי: אפשר להאריך את 6 ביולי על מנת שנספיק, להאריך את היום ...

אלכס קושניר: חברים, אני רוצה לעבור לדיון בהצעת חוק רישוי שירותים ומקצועות בענף הרכב (תיקון מס' 7), התשפ"א-2021, מ/1418.

אלכס קושניר: מי נציגי המשרדים?

חוה ראובני: בוקר טוב.

חוה ראובני: אני עו"ד חוה ראובני מן הלשכה המשפטית במשרד התחבורה.

חוה ראובני: חוק רישוי שירותים ומקצועות בענף הרכב הוא חוק של 253 סעיפים, שמסדיר עשרה עיסוקים שונים בענף הרכב, הסדרה חדשה ומודרנית משנת 2016, שפתחה במידה רבה תחרות ועשתה שינויים דרמטיים.

אוסאמה סעדי: עומדת לפתוח.

אוסאמה סעדי: עוד לא פתחנו שום דבר.

חוה ראובני: החוק עבר בשנת 2016 והוסיף יבואנים ישירים, יבואנים עקיפים, יבואנים זעירים והרחיב את הייבוא האישי.

חוה ראובני: אנחנו עדיין עוקבים.

חוה ראובני: אנחנו יודעים שלא כל המטרות הושגו ויש תיקונים ושיפורים.

חוה ראובני: אלה דברים שנמצאים אצלנו בעבודה, לעשות שינויים בחוק גופו.

חוה ראובני: יחד עם זאת, לא זה מה שנמצא על סדר היום.

חוה ראובני: מה שנמצא על סדר היום הוא נושא התקנות למימוש החוק.

חוה ראובני: חוק של 250 סעיפים, עם עשרה עיסוקים, הצריך קביעה של מאות רבות מאוד של תקנות כדי להסדיר את התנאים המפורטים בכל אחד מן העיסוקים הללו.

אוסאמה סעדי: סליחה, את מדברת על חוק שהוא כל כך חשוב, עם יבואנים, עם תחרות, אבל את אומרת: אנחנו מדברים רק על תקנות.

אוסאמה סעדי: בלי תקנות אי אפשר ליישם את החוק, נכון?

חוה ראובני: תרשה לי, זה בדיוק מה שאני מסבירה.

אוסאמה סעדי: אנחנו מבינים את זה, תאמיני לי.

אלכס קושניר: חבר הכנסת סעדי, בואו ניתן לנציגי המשרד להציג את הצעת החוק.

חוה ראובני: אגמור להסביר ואם יישארו שאלות אני מבטיחה להשיב.

חוה ראובני: אנחנו עובדים ועבדנו על תקנות.

חוה ראובני: יחד עם זאת, במצב שיש תקופת בחירות חלק גדול מן הזמן מאז שהחוק עבר אי אפשר לעשות התייעצויות שרים, יש מגבלות על חקיקה בתקופת בחירות, יש פגרת בחירות, יש מגבלות של ממשלת מעבר.

חוה ראובני: יושבים אצלנו במגרות מוכנים כמה סטים של תקנות.

חוה ראובני: ברגע שיושלם מהלך הכניסה לממשלה החדשה יוצגו לשרה כל הנושאים שהיא עכשיו לומדת ויתחילו להניח אותם ולהריץ אותם קדימה.

חוה ראובני: בינתיים המצב הוא, כשהחוק נחקק, מכיוון שהיה צורך בתקנות ליישומו, נקבע בסעיף 247 שצווי הפיקוח ההיסטוריים שהסדירו את הענפים האלה יעמדו בתוקף כאילו היו תקנות לחוק כל עוד לא נקבעו הסדרים אחרים.

חוה ראובני: בתוך צווי הפיקוח האלה – מדובר בארבעה צווי פיקוח – נמצאים התנאים למתן רישיונות.

חוה ראובני: החוק קובע למשל שאי אפשר להפעיל מוסך בלי רישיון, שאי אפשר להיות מנהל מקצועי של מוסך בלי רישיון.

חוה ראובני: אבל כדי לתת רישיון צריך תנאים שקבע השר.

חוה ראובני: למנהל אין סמכות לתת רישיונות אם אין תקנות, וכל עוד אין תקנות צווי הפיקוח הם התקנות.

חוה ראובני: צווי הפיקוח האלה פוקעים מוחרתיים.

חוה ראובני: אם צווי הפיקוח האלה יפקעו מוחרתיים המשמעות היא שאי אפשר יהיה לתת רישיונות למקצועות בענף הרכב, לא למוסך ולא למנהל מקצועי של מוסך ולא לשמאי רכב ולא לייצוא רכב, בסדרה של נושאים.

חוה ראובני: פשוט השוק ישותק, לא נוכל לתת רישיונות.

יצחק פינדרוס: מצוין.

יצחק פינדרוס: לא ישותק.

יצחק פינדרוס: אנשים לא יצטרכו רישיונות.

חוה ראובני: הם יהיו עבריינים, הם יפעלו בלי רישיון, כי החוק אוסר על פעילות בלי רישיון בסעיף מפורש, זה עבירה פלילית.

חוה ראובני: יחד עם זאת, הם לא יוכלו לקבל רישיונות.

מיכל מרים וולדיגר: מה עם הרישיונות הקיימים?

חוה ראובני: הקיימים קיימים.

חוה ראובני: אנשים שלומדים, אנשים שמכשירים את עצמם, אנשים שמשקיעים בהקמת שירותים וכולי לא יוכלו לקבל רישיון.

יצחק פינדרוס: בין כה וכה לא ייכנסו לקרטל של חברות הביטוח.

חוה ראובני: מי שיצטרכו לחדש רישיונות לא יוכלו לעשות את זה.

חוה ראובני: לנו לא תהיה סמכות לתת להם רישיונות ולהם יהיה אסור לעבוד בלי רישיון.

חוה ראובני: הם לא יוכלו לפעול.

חוה ראובני: לא נוכל לחדש את הרישיונות שכבר ניתנו.

חוה ראובני: לכל הדבר הזה אין שום קשר לבקשה הזאת, לאפשר להאריך את הרישיונות האלה בעוד תקופה, שנוכל להשלים את הליך התקנת התקנות שנתקע, ואין לזה שום קשר לשאלה של ההסדרים המהותיים.

חוה ראובני: נביא את התקנות ונדבר על התוכן שלהן.

אלכס קושניר: בוועדת הכלכלה.

חוה ראובני: בוועדת הכלכלה, שאני בטוחה שתוקם בקרוב.

חוה ראובני: ההסדרים לגופם יידונו שם וכל ההערות.

חוה ראובני: נתקן את החוק – אנחנו מכינים תיקון לחוק מתוך הלקחים מן ההפעלה שלו בארבע השנים האחרונות.

חוה ראובני: יהיו הערות לתיקונים שאנחנו מציעים והם יידונו.

חוה ראובני: בשלב הזה אנחנו בסך הכול מבקשים לאפשר לנו לתת בחודשים הקרובים רישיונות לגורמים שפועלים בענף.

חוה ראובני: למעשה זה מהות הבקשה שמונחת על שולחן הוועדה.

אלכס קושניר: תודה רבה.

אלכס קושניר: התייחסות של חברי הכנסת, בבקשה, אוסאמה סעדי.

אוסאמה סעדי: כשאני שומע את היועצת המשפטית אני נהיה מודאג יותר.

אוסאמה סעדי: החוק הזה באמת חשוב ביותר ועושה מהפכה בתחום ענף הרכב.

אוסאמה סעדי: תראה איזה תחומים: ייבוא אישי, רישוי עסקים, רישוי מוסכים, מנהלי מוסכים – כל הדברים האלה.

אוסאמה סעדי: מ-2016, ואנחנו היום ב-2021.

אוסאמה סעדי: אם היית בוועדת החוקה היית יודע כמה חוקים לא נכנסים לתוקף רק בגלל שאין תקנות.

אוסאמה סעדי: אז כל החוק הזה, המהפכה הגדולה בענף הרכב לא שווה כלום כי אין תקנות.

אוסאמה סעדי: לגבי התקנות אומרים שבמשך שנתיים לא הייתה ממשלה, היו ממשלות מעבר וכן הלאה, אבל עכשיו תראה מה קורה.

אוסאמה סעדי: עכשיו רק יביאו את התקנות לוועדת הכלכלה, ובוועדת הכלכלה צריך לדון בתקנות האלה.

אוסאמה סעדי: אני שואל אותך, אדוני היושב-ראש, באמת, כי אכפת לי, כי אנחנו לא רוצים סתם להתנגד, כי זה לטובת האזרח, אז דוחים את זה עוד ועוד.

אלכס קושניר: מה אתה מציע לעשות עכשיו?

אלכס קושניר: לא להאריך את זה?

אוסאמה סעדי: הם יביאו את התקנות לוועדת הכלכלה.

אוסאמה סעדי: מתי נאשר את התקנות האלה?

אוסאמה סעדי: אני שואל אותך.

אוסאמה סעדי: אלכס, תרשום אצלך, התקנות האלה והחוק הזה לא ייכנסו לתוקף עוד שנים רבות כי יש אנשים שלא רוצים שהחוק הזה ייכנס לתוקף.

יצחק פינדרוס: אגיד לך מה אני מציע: היו דיונים על זה עם יושב-ראש ועדת הכלכלה הקודם ועם אנשים במשרד התחבורה.

יצחק פינדרוס: היו גם דיונים עם יבואני הרכב בוועדת הכלכלה, גם היבואנים הזעירים, גם היבואנים של הייבוא האישי וגם היבואנים הגדולים.

יצחק פינדרוס: יש שלוש–ארבע הערות שהן מוסכמות, לפחות פה בבית הן מוסכמות.

יצחק פינדרוס: אני לא יודע אם הן מוסכמות על הפקידות המקצועית אבל הן מוסכמות על כל חברי הבית, קואליציה ואופוזיציה, קואליציה קודמת, אופוזיציה של היום, הן מוסכמות.

יצחק פינדרוס: את ההערות האלה יש להטמיע בתוך החוק, זה הכול.

יצחק פינדרוס: יש כמה הערות: גם להעלות מ-20 ל-60 רכבים, גם נושא תעודת המקור.

יצחק פינדרוס: יש כמה הערות שהן מוסכמות.

יצחק פינדרוס: את ההערות האלה תכניסו פנימה, אל תחכו לתקנות.

יצחק פינדרוס: לא ביקשתי עכשיו לתקן את הכול, לא ביקשתי לתקן את כל הסיפור של מוסכי ההסדר, שהוא אחת השערוריות הגדולות שיש, מורכב יותר, מסובך יותר, הכול אני מבין.

יצחק פינדרוס: אבל לפחות יש שלוש–ארבע הערות שלגביהן אמרו לנו אז: זה נכון אבל זה מצריך תיקוני חקיקה, לא תיקוני תקנות אלא תיקוני חקיקה, אמרו לנו אז גם בוועדת הכלכלה, שלוש–ארבע ההערות האלה שמוסכמות על כולנו.

יצחק פינדרוס: לכן הצעתי לך להקים תת-ועדה של שלושה–ארבעה חברים שתדון על זה יומיים–שלושה, פשוט על התקנות האלה.

יצחק פינדרוס: יש שתיים–שלוש הערות שהן מוסכמות, והצגתי את הדוגמה: העלאה ל-60 רכבים, תעודת המקור.

שלמה קרעי: הגשנו אותן בהסתייגויות.

יצחק פינדרוס: יש כמה הערות מקצועיות שכולם הסכימו עליהן, גם בוועדת הכלכלה הקודמת.

יצחק פינדרוס: צריך על הדבר הזה להסכים.

יצחק פינדרוס: לפני שהייתה ממשלת מעבר, לפני הכול זה הוסכם ואמרו לנו: חבר'ה, אבל אין מה לעשות, צריך להגיש תיקוני חקיקה.

יצחק פינדרוס: הגענו לתיקוני חקיקה.

יצחק פינדרוס: בואו נגיש גם את התיקונים האלה, לפחות אנחנו ככנסת.

חוה ראובני: אני מבקשת לציין שתקנות ייבוא הותקנו כבר לפני ארבע שנים וחצי.

אלכס קושניר: גברתי היועצת המשפטית, קודם כול חברי הכנסת מתייחסים ואחר כך אנשי המקצוע מגיבים.

אלכס קושניר: חבר הכנסת ולדימיר בליאק, בבקשה.

ולדימיר בליאק: תודה, אדוני היושב-ראש.

ולדימיר בליאק: אני חושב שבמצב הנתון, עם הירושה שקיבלנו מן הממשלה הקודמת, אנחנו חייבים להאריך את תוקף החוק עד סוף השנה, אין לנו ברירה.

ולדימיר בליאק: יחד עם זאת, אני חייב לציין, אני חבר כנסת חדש, נמצא כאן שישה חודשים ובאמת באתי עם המון מוטיבציה לחוקק חוקים ולקדם דברים.

ולדימיר בליאק: אני רואה פה חוק שנחקק בשנת 2016, לפני חמש שנים כמעט.

ולדימיר בליאק: למה הוא נחקק?

ולדימיר בליאק: הוא בתוקף?

ולדימיר בליאק: לא בתוקף?

ולדימיר בליאק: חמש שנים זה לא די זמן להתקין את התקנות?

ולדימיר בליאק: אני באמת לא מבין את זה.

חוה ראובני: החוק בתוקף.

ולדימיר בליאק: חמש שנים.

ולדימיר בליאק: בעיניי זה לא סביר.

ולדימיר בליאק: אני שומע פה את החברים מן הקואליציה הקודמת.

ולדימיר בליאק: אתם לא הארכתם אותו שלוש–ארבע פעמים?

ולדימיר בליאק: עכשיו אתם מגישים 1,500 הסתייגויות?

יצחק פינדרוס: לא.

יצחק פינדרוס: תשאל את היועץ המשפטי של ועדת הכלכלה.

יצחק פינדרוס: לא האריכו.

יצחק פינדרוס: שם השתוללתי ומרגי כמעט הוציא אותי מן הוועדה.

ולדימיר בליאק: אני לא מדבר עליך.

ולדימיר בליאק: אני מדבר על הקואליציה הקודמת.

ולדימיר בליאק: לא הארכתם את החוק?

ולדימיר בליאק: על מה אתם מדברים?

ולדימיר בליאק: תודה.

ינון אזולאי: אנחנו עושים מה שעשיתם בפעם שעברה.

יצחק פינדרוס: דחו לנו את זה רק בשישה חודשים ואמרו שיביאו תקנות.

אלכס קושניר: היועץ המשפטי של ועדת הכלכלה, בבקשה.

איתי עצמון: אני רוצה להגיד בקצרה כמה התייחסויות לדברים שנאמרו.

איתי עצמון: הדבר הראשון, אם הוראת השעה הזו לא תוארך, המשמעות תהיה לקונה משפטית בהסדרה של חלק מן התחומים בענף הרכב, כלומר לא תהיה הסדרה.

איתי עצמון: זאת המשמעות.

ינון אזולאי: מה זה אומר?

ינון אזולאי: אחדד את השאלה: לפעמים בוועדת הכספים הגיעו בבקשה להארכת מועד לאחר שכבר פקע המועד בחצי שנה, זה קרה.

ינון אזולאי: אני מאמין שגם בוועדת הכלכלה זה קרה.

איתי עצמון: קרה.

איתי עצמון: רצוי שלא.

ינון אזולאי: נכון שרצוי שלא, אבל זו המציאות וזה קורה.

ינון אזולאי: תסביר לנו את החומרה, מה קורה אם עכשיו התוקף יפקע.

ינון אזולאי: מה יהיה לנו בינתיים במצב הזה?

ינון אזולאי: מתי זה יפקע ומה יקרה לנו מאותו רגע?

איתי עצמון: כפי שאמרה נציגת משרד התחבורה, חוק הרישוי מסדיר כמה וכמה ענפים.

איתי עצמון: לגבי חלק מן הענפים יש סעיפי חקיקה ראשית, יש תקנות שנדונו ארוכות ואושרו בוועדת הכלכלה ומסדירות היום חלק מן התחומים.

איתי עצמון: למשל תחום ייבוא הרכב שהוזכר כאן, יש לגביו סט רחב של הוראות.

איתי עצמון: חלק אחר מן התחומים המשרד לא הספיק להשלים בו את התקנת התקנות.

איתי עצמון: חלקן טעון את אישור ועדת הכלכלה, ומכיוון שכפי שאנחנו יודעים במשך תקופה ארוכה לא הייתה ועדת כלכלה פעילה, גם בשנת 2019 לא הייתה ועדת כלכלה, אז המשרד לא הספיק להביא את התקנות האלה לאישור הוועדה.

איתי עצמון: המשמעות אם תפקע הוראת השעה הזאת שקובעת את תוקפם של צווי הפיקוח – צווי הפיקוח זה החקיקה הישנה שהייתה בתוקף לפני שהחוק נחקק, והצווים האלה מסדירים בצורה ארכאית ומיושנת, אבל כן מסדירים, כמה ענפים, למשל ענף המוסכים.

איתי עצמון: אם הצווים האלה יפקעו תהיה לקונה, לא תהיה הסדרה בעצם, הענף הזה לא יפעל לפי כללים ברורים ומי שיפעל בו יהיה חשוף לענישה פלילית למשל.

איתי עצמון: לכן אני חושב שנכון שאפשר לעתים להאריך גם לאחר שפוקע המועד אבל זה לא דבר רצוי, לא מבחינה משפטית וגם לא מבחינת הוודאות בענף.

איתי עצמון: הענף הזה צריך לדעת לפי אילו כללים עובדים בו.

ינון אזולאי: אתה לא נמצא במצב רגיל.

ינון אזולאי: אתה נמצא במצב שאין ועדת כלכלה, שבעוד שבוע תקום ועדת הכלכלה.

איתי עצמון: אנחנו לא יודעים.

ינון אזולאי: אנחנו יודעים.

ינון אזולאי: אם היית יודע שתוך שבוע תקום ועדת הכלכלה לא היית נותן לדיון הזה להתקיים.

איתי עצמון: אני לא אחראי על הקמת הוועדות ועל קביעת הדיון.

איתי עצמון: אני רק יודע שהוראת השעה פוקעת ב-6 ביולי ובעצם החל מ-6 ביולי כבר לא תהיה לנו הסדרה בתחומים האלה.

מיכל מרים וולדיגר: אני רוצה להגיד שני דברים, ברשותך.

מיכל מרים וולדיגר: הבנתי שיש תקנות שכבר מוכנות וצריכות לצאת.

מיכל מרים וולדיגר: קודם כול אפשר היה להביא אותן, כדי שאנחנו נראה את התקנות הללו.

מיכל מרים וולדיגר: למה אנחנו צריכים לקבוע עוד חצי שנה כשאפשר להביא אותן מחר או מוחרתיים?

איתי עצמון: אני חושב שזו שאלה נכונה מאוד.

איתי עצמון: נכון שמשרד התחבורה יציג בפני הוועדה אילו תקנות מוכנות, באילו תחומים, מה לוח הזמנים להבאתן, אילו מהן טעונות אישור ועדת הכלכלה, כדי שבאמת לוועדה יהיו כלים להעריך האם הזמן שמציעים לתת כאן נדרש.

מיכל מרים וולדיגר: חצי שנה זה המון הזמן.

מיכל מרים וולדיגר: למה צריך חצי שנה?

איתי עצמון: יכול להיות, או שכן או שלא.

מיכל מרים וולדיגר: אם התקנות מוכנות כבר אז חצי שנה זה המון זמן.

מיכל מרים וולדיגר: תאריכו בחודש, לא בחצי שנה.

מיכל מרים וולדיגר: אני לא מצליחה להבין את זה.

מיכל מרים וולדיגר: זו שאלה ראשונה.

מיכל מרים וולדיגר: שאלה שנייה, כשענית לינון אזולאי אמרת שיהיה ואקום.

מיכל מרים וולדיגר: ככל שאני יודעת, אבל אולי אני לא יודעת מספיק, זה לא שעכשיו צועקים שחסרים עוד שמאים או שהמשק כרגע במצוקה.

מיכל מרים וולדיגר: האישורים שקיימים היום הרי קיימים.

איתי עצמון: הם לא יהיו בתוקף, לא יהיה חוק, לא תהיה הסדרה.

מיכל מרים וולדיגר: היא אמרה שלא צריך להאריך אותם.

מיכל מרים וולדיגר: לשאלה שלי עו"ד ראובני ענתה שמה שקיים, קיים.

מיכל מרים וולדיגר: הוא לא מתבטל.

אוסאמה סעדי: לא מבטלים רישיון קיים של מוסך או של שמאי רכב.

מיכל מרים וולדיגר: שאלתי את גברתי והיא ענתה לי שכל האישורים והרישיונות שקיימים היום בפועל לא בטלים.

מיכל מרים וולדיגר: מה שכן, אי אפשר לתת חדשים.

מיכל מרים וולדיגר: הבנתי נכון?

חוה ראובני: נכון, ואי אפשר יהיה לחדש את הקיימים אם יפקעו בטרם יותקנו תקנות.

מיכל מרים וולדיגר: אני רוצה להבין: האישורים שקיימים והרישיונות הם לתקופות מסוימות?

חוה ראובני: הם לתקופות.

מיכל מרים וולדיגר: את יכולה לומר לי מספרים, כמה אמורים לפוג?

מיכל מרים וולדיגר: או שאת לא יודעת לתת לי מספרים?

חוה ראובני: אין לא פה את הנתונים.

חוה ראובני: הרישיונות בחלקם הגדול ניתנים לתקופות ארוכות יחסית של שש שנים אז יש להם זמן.

חוה ראובני: יחד עם זה, אני לא יכולה לדעת מתי תקום ועדת הכלכלה ומתי היא תדון בתקנות הללו.

חוה ראובני: גם אם היא תקום מחר בבוקר ומוחרתיים בבוקר אניח את התקנות על שולחנה אני לא יודעת מתי הן ייקבעו לדיון.

חוה ראובני: אני לא רוצה להיות במצב הזה.

חוה ראובני: זה גורם נזק לציבור וזה בשום אופן לא משפיע, פוגע או משנה את האפשרות לדון במדיניות גופה במסגרת החוקית המתאימה.

חוה ראובני: דיון בסעיף הזה, האם לאפשר למנהל לתת רישיונות לאנשי מקצוע, זאת לא צריכה להיות הזדמנות להעמיס על המסמר בקיר ולתלות עליו את כל שאלות המדיניות שקשורות בחוק רישוי שירותים ומקצועות בענף הרכב.

חוה ראובני: לגבי מה שעשינו, העברנו סדרה של תיקוני תקנות שכבר הועברו.

חוה ראובני: אני יכולה למנות את כל אלה שכבר נעשו.

אלכס קושניר: אשמח אם תוכלי למנות אותם.

חוה ראובני: זה נמצא בדברי ההסבר.

חוה ראובני: התקנו את תקנות רישוי שירותים ומקצועות בענף הרכב (ייבוא רכב ושיווקו); תקנות רישוי שירותים ומקצועות בענף הרכב (ייבוא רכב ושיווקו וסחר ברכב) – אלה שני סטים של תקנות בעניין רישוי, סט אחד עם אישור הוועדה וסט אחד בלי אישור הוועדה; תקנות רישוי שירותים ומקצועות בענף הרכב (הפחתה של סכומי העיצום הכספי); תקנות רישוי שירותים ומקצועות בענף הרכב (סירוב לתת שירות); תקנות רישוי שירותים ומקצועות בענף הרכב (השפעה אסורה על שיקול דעת של שמאי); תקנות רישוי שירותים ומקצועות בענף הרכב (ייצור מוצרי תעבורה, ייבואם והסחר בהם); ותקנות רישוי שירותים ומקצועות בענף הרכב (פעולות המותרות שלא במוסך או במוסך נייד).

יצחק פינדרוס: אני לא למדתי משפטים.

יצחק פינדרוס: אני רק רוצה לשאול שאלה: מוסכי הסדר, מישהו ייכנס אליהם עכשיו?

מיכל מרים וולדיגר: אלה כבר הותקנו.

מיכל מרים וולדיגר: מה לא הותקן?

אלכס קושניר: השאלה הבאה היא מה לא הותקן.

חוה ראובני: מה לא הותקן: שני סטים של תקנות בענייני מוסכים, אחד שצריך את אישור הוועדה ואחד לא לפי הוראות החוק המסמיך.

אלכס קושניר: אישור ועדת הכלכלה, אני מדגיש.

חוה ראובני: רישוי שמאים – אותו דבר, לפי חלוקה דומה.

ולדימיר בליאק: אם לא צריך את אישור הוועדה למה זה לא הותקן?

חוה ראובני: כי הסטים האלה תלויים האחד בשני.

חוה ראובני: אני לא יכולה לקבוע תנאי רישוי שמחייבים תשלום אגרות בסט שלא צריך אישור ועדה כשהאגרות נמצאות בתקנות שמצריכות אישור ועדה.

ולדימיר בליאק: אז זה כן תלוי באישור ועדה.

חוה ראובני: הסט כשלעצמו לא, אבל הם הא בהא תליא.

חוה ראובני: סעיפי התחילה שלהם קבועים, הם יכולים להתפרסם רק בו-זמנית.

יצחק פינדרוס: אני רוצה לדעת שני דברים: אם לא נתקין את התקנות, האם זה ישנה משהו במוסכי ההסדר או בשמאים בהסדר?

יצחק פינדרוס: האם זה ישנה בדיקה אחת במוסכי ההסדר?

יצחק פינדרוס: האם ייכנסו למוסכי ההסדר אלה שייתנו להם רישוי או השמאים החדשים ייכנסו להסדר?

אלכס קושניר: אתה חבר כנסת הרבה יותר ותיק ומנוסה ממני, חבר הכנסת פינדרוס, ולכן אתה בעצמך יודע שהטענות שאתה אומר עכשיו לא רלוונטיות להצעת החוק שלפנינו.

יצחק פינדרוס: כן רלוונטיות, כי היא אומרת שיהיה ואקום.

יצחק פינדרוס: ואקום של מה?

יצחק פינדרוס: של מוסך שלא יוכל להתפרנס?

ולדימיר בליאק: פינדרוס, אתם לא הארכתם את זה לפני שנתיים?

יצחק פינדרוס: אני התנגדתי.

אלכס קושניר: לא אתה.

אלכס קושניר: הקואליציה שהיית חלק ממנה.

מיכל מרים וולדיגר: אני לא הייתי חלק מן הקואליציה.

מיכל מרים וולדיגר: אני שואלת על נתונים.

ינון אזולאי: אז יש לו עכשיו הזדמנות.

אלכס קושניר: חבר הכנסת אזולאי, יש לי פה אינפוט מעניין מאוד, שפעם אחרונה שהאריכו את הוראת השעה הזאת הייתה בוועדת הכספים, בינואר 20, והצבעתם בעד.

ינון אזולאי: ומה קרה אז?

יצחק פינדרוס: אמרו לנו: תנו לנו רק כמה ימים להתקין תקנות.

ינון אזולאי: מספיק.

ינון אזולאי: כמה אפשר להאריך?

ינון אזולאי: פנית אליי ואני רוצה לענות.

ינון אזולאי: אני מכבד את מה שאתה אומר.

חוה ראובני: אם יורשה לי להשיב.

ינון אזולאי: קודם כול, אני מכבד שיועץ משפטי מרענן את הזיכרון של חברי הוועדה ועוזר ליושב-ראש.

ינון אזולאי: זה התפקיד שלו, זה בסדר גמור.

ינון אזולאי: הוא משתף פעולה, רק שישתף פעולה דו-צדדית.

אלכס קושניר: בסך הכול אני שאלתי והוא ענה.

ינון אזולאי: גם אם לא שאלת, הוא צריך להגיד את האמת שזה היה פה בוועדה, זה תפקידו של היועץ המשפטי.

ינון אזולאי: בנושא שעליו אתה שואל בעניין ההצבעה בפעם שעברה – נכון, בהצבעה בפעם שעברה, יכול להיות שזה הגיע לפה, אני לא זוכר, אבל לא משנה, יכול להיות גם שהייתי בוועדה והצבעתי.

ינון אזולאי: אז מה אתה רוצה, שבעוד חצי שנה יביאו לנו עוד פעם בקשה שנאריך את זה, ובעוד שנה יביאו לנו עוד פעם בקשה שנאריך את זה?

ינון אזולאי: ובעוד שנתיים עוד פעם?

יצחק פינדרוס: הם לא העבירו לוועדת הכלכלה כי התנגדנו, כי מרגי ידע שהוא לא יכול להעביר את זה.

ינון אזולאי: כפי שאם אתה היית בוועדה היית זועק על הדבר הזה, שמבחינתך היה צודק, אני מבחינתי היום, אחרי שהצבעתי בעד ההארכה פעם אחת, אין שום סיבה שהיום אצביע להאריך אותו עוד ועוד, עם כל הכבוד.

ינון אזולאי: לכן אנחנו מבקשים שפעם אחת יביאו את התקנות כפי שצריך.

ינון אזולאי: אם אתם רוצים, תקבלו הארכה לחודש, תביאו את התקנות בתוך חודש.

ינון אזולאי: הנה, אני אומר לך, אם זה יוארך בחודש כולנו נצביע בעד, אם תביאו את התקנות בתוך חודש.

ינון אזולאי: אתם לא יכולים להאריך בחצי שנה.

ינון אזולאי: זה דבר לא ראוי.

ינון אזולאי: הנה, הזכיר היועץ המשפטי, האריכו עוד פעם ועוד פעם.

ינון אזולאי: מספיק.

חוה ראובני: אני מבקשת להזכיר שמינואר ועד יוני בשנה שעברה לא הייתה ועדת כלכלה.

ינון אזולאי: אין בעיה.

ינון אזולאי: אבל משרד התחבורה היה?

ינון אזולאי: למה לא הכנתם תקנות?

ינון אזולאי: הייתם שמים אותן עכשיו.

חוה ראובני: הכנו תקנות, הן מחכות.

ינון אזולאי: תביאי אותן עכשיו ונדון עליהן היום.

אלכס קושניר: אבל זה בוועדת הכלכלה.

לנה גרשקוביץ: צריך להציג את זה בפני השרים.

אלכס קושניר: קודם כול, לפני שאת מדברת בוועדה את צריכה להציג את עצמך לפרוטוקול.

אלכס קושניר: דבר שני, קודם כול חברי הכנסת שואלים שאלות ומקבלים תשובות.

אלכס קושניר: מיכל וולדיגר, בבקשה.

מיכל מרים וולדיגר: אני רוצה להוסיף, ואמרתי את זה גם קודם ואגיד את זה שוב: לי חסרים נתונים.

מיכל מרים וולדיגר: דיברנו פה על ואקום, על משהו שיפגע בציבור.

מיכל מרים וולדיגר: אני רוצה להבין כי אין לי נתונים.

מיכל מרים וולדיגר: כמה רישיונות חסרים?

מיכל מרים וולדיגר: האם פנו אלינו ואנחנו לא יכולים לתת רישיונות למוסכים ולשמאים ובכמה מדובר?

מיכל מרים וולדיגר: אין לי נתונים.

מיכל מרים וולדיגר: מבחינתי הדיון הזה צריך להיות בוועדת הכלכלה.

מיכל מרים וולדיגר: אם יש מאות שמסתערים על הדלתות של משרד התחבורה ואומרים: חסר לנו, חסר לנו, חסר לנו, אז בסדר, ניתן הארכה של חודש ותביאו, כי הכול כבר מוכן.

מיכל מרים וולדיגר: אבל אם אין כאלה, אפשר להשהות את הכול.

מיכל מרים וולדיגר: נגיד לממשלה: תקימי בבקשה ועדת כלכלה כפי שצריך, ולהעביר את זה לוועדת הכלכלה.

מיכל מרים וולדיגר: לא יקרה כלום אם נמתין שבועיים של: רגע, stop, כי לא עושים כלום, כי לא קיבלנו נתונים ומבחינתי כרגע אין אף אחד שדופק על הדלתות ואומר: חסר לי, חסר לי, חסר לי.

חוה ראובני: נכון להיום נותנים רישיונות.

מיכל מרים וולדיגר: אז בואו נעביר את זה כפי שצריך לוועדת הכלכלה.

מיכל מרים וולדיגר: זה צריך להיות בוועדת הכלכלה, שתקום במהרה בימינו, אני מקווה, תוך שבוע–שבועיים, והכול יעבור לשם.

מיכל מרים וולדיגר: למה צריך לעשות את זה כאן ועכשיו בבהילות כאילו מישהו רודף אחרינו?

מיכל מרים וולדיגר: אף אחד לא רודף אחרינו, אני לא ראיתי רדיפה.

ולדימיר בליאק: שמעתי בתחילת הדיון את חבר הכנסת פינדרוס ואני חייב לציין שהזדהיתי עם כל מילה כמעט.

ולדימיר בליאק: זה לא תקין, צריך לעשות שם רפורמות.

ולדימיר בליאק: אני מבטיח לך שאני אהיה חלק מן הרפורמות האלה שאתם לא השכלתם לעשות.

ולדימיר בליאק: אבל במצב הנתון אנחנו חייבים להאריך את החוק.

ולדימיר בליאק: חשוב שתצא מפה אמירה שאין מקום להארכה נוספת אחרי 31 בדצמבר 2021.

אלכס קושניר: תודה רבה.

אלכס קושניר: חבר הכנסת שלמה קרעי הגיש שלוש הסתייגויות חשובות ומהותיות לטענות חברי האופוזיציה.

אלכס קושניר: אני מבקש מנציגי המשרד להגיב על ההסתייגויות האלה, בבקשה.

חוה ראובני: קודם כול, באופן כללי, אני חוזרת ואומרת שההערות ששמענו לא קשורות בשום דרך לסעיף החוק האחד והיחיד שאנחנו ביקשנו לתקן בעניין המועדים אלא הן הערות מהותיות להסדרים בחוק עצמו.

חוה ראובני: זה לא הצעת החוק של משרד התחבורה שמונחת לפניכם.

יצחק פינדרוס: אם זה היה אז לא היינו צריכים להגיש את זה כהסתייגות.

חוה ראובני: אבל גם הסעיפים – הצעת החוק שהונחה איננה בכלל עוסקת בייבוא רכב.

שלמה קרעי: אנחנו מעלים את זה לדיון.

חוה ראובני: עכשיו לגופו של עניין - - -

ינון אזולאי: אגב, הייתי מציע, כשאת מדברת איתנו תתחילי בגופו של עניין, זה תמיד הכי טוב.

חוה ראובני: אני שמה את זה במסגרת, קודם שמה את המסגרת ואחר כך נכנסת למהות.

חוה ראובני: לגבי הסעיף הראשון – יש לשרה סמכות להאריך בצו את התקופות של הוראת השעה המדוברת.

חוה ראובני: נעשה בה שימוש פעם אחת.

חוה ראובני: אנחנו נמצאים בהליך שייחתם בימים הקרובים – הנוסח כבר מוכן והוא פורסם להערות הציבור.

חוה ראובני: אנחנו בישורת האחרונה, בהארכה נוספת.

חוה ראובני: החוק קבע את האופן שבו תוארך הוראת השעה בזמן שמגבשים מדיניות.

חוה ראובני: כאשר נחקק החוק ב-2016 היה דיון מקיף מאוד בשאלה הזאת, אמרו: בואו נראה במשך תקופה מסוימת איך זה עובד ואז נקבע הסדר קבוע.

חוה ראובני: אנחנו מאריכים את תקופת הוראת השעה לצו שיבוא לאישור ועדת הכלכלה, ובמקביל אנחנו עובדים על תיקון חקיקה שיעגן את זה לאורך זמן.

שלמה קרעי: אז אין לכם התנגדות להסתייגות הזאת.

חוה ראובני: אנחנו חושבים שלא נכון לעשות את זה כאן.

חוה ראובני: כל הזמן נאמר כאן שוועדת הכלכלה תדון.

חוה ראובני: זה מומחיות של ועדת הכלכלה.

חוה ראובני: אנחנו עומדים להביא את זה לוועדת הכלכלה, אז פתאום עכשיו ועדת הכספים רוצה להתערב?

ינון אזולאי: אני לא מבין, למה את מדברת בסגנון הזה?

ינון אזולאי: אנחנו מכבדים אותך, באמת.

ינון אזולאי: אתם מתערבים בוויכוח שלנו כחברי כנסת?

ינון אזולאי: אם אנחנו מדברים על ועדת הכלכלה או לא, תפקידכם להישאר מקצועיים.

ינון אזולאי: תשאירו לנו את הוויכוח הפוליטי.

יצחק פינדרוס: אם אתם לא מתנגדים להערות אז מה אכפת לכם איפה הדיון נערך?

ינון אזולאי: את רוצה להיכנס אל תוך הפוליטיקה?

ינון אזולאי: בואי, ברוכה הבאה, נכניס אותך אל תוך הפוליטיקה ונדבר פוליטיקה.

ינון אזולאי: תפקידך להיות מקצועית.

ינון אזולאי: תישארי מקצועית.

ינון אזולאי: אנחנו מכבדים אותך ולא דיברנו אליך שלא בכבוד.

ינון אזולאי: לא יכול להיות שאת תיכנסי לוויכוחים הפוליטיים של חברי הכנסת, זה לא מכובד וזה לא מכבד אותך כגורם מקצועי.

חוה ראובני: אני מתנצלת אם זה התפרש כהערה פוליטית.

חוה ראובני: אני רק מנסה להבין את העקביות של הדיון.

חוה ראובני: הרי שמעתי אותו עד עכשיו.

חוה ראובני: לגבי הנושא השני – זה דבר שנמצא אצלנו בדיונים מקצועיים.

חוה ראובני: אני בימים אלה כותבת תיקון לחוק רישוי שירותים ומקצועות בענף הרכב, שיעסוק גם בנושא הזה.

חוה ראובני: אנחנו עדיין עוסקים בשאלה מה המספר הנכון.

חוה ראובני: אנחנו מסכימים שצריך להעלות.

חוה ראובני: אני חוזרת ואומרת גם כאן, זה דבר שצריך לבוא בצורת חקיקה מסודרת, אחרי שמפרסמים להערות ציבור, כפי שעושים בתזכיר חוק, אחרי שדנים, אחרי שכל משרדי הממשלה בינם לבין עצמם דנים על ההשלכות והמשמעויות.

חוה ראובני: שום משרד לא מחוקק לבד.

חוה ראובני: לגבי הנושא השלישי – הבעיה של תעודת מקור ידועה לנו.

חוה ראובני: מקורה בהסכמים בין-לאומיים שמדינת ישראל חתומה עליהם.

חוה ראובני: המכס מתנגד לביטול תעודת המקור.

חוה ראובני: אני לא יכולה להסכים לו, ואנחנו גם לא הכתובת לדיון בנושא הזה מכיוון שזה קשור בהסכמים בין-לאומיים שהמכס אחראי על יישומם.

שלמה קרעי: את מבין שמדובר כאן כשהיבואן הרשמי כבר הציג תעודת מקור על סוג הרכב הזה.

יצחק פינדרוס: זה פיקציה.

יצחק פינדרוס: בדקתי את זה במשך שנה שלמה.

יצחק פינדרוס: לכן הם לא הביאו את זה לוועדת הכלכלה.

יצחק פינדרוס: הסיפור הזה על ההסכמים הבין-לאומיים הוא פיקציה.

יצחק פינדרוס: פניתי לרשות המסים והם לא ידעו, הם שלחו אותי למשרד החוץ.

יצחק פינדרוס: משרד החוץ אמר: מה פתאום, אין לנו בעיה כזאת.

יצחק פינדרוס: אראה לך התכתבויות.

יצחק פינדרוס: פשוט סאלח שבתי.

יצחק פינדרוס: אני יכול להוציא לך את ההתכתבויות במשך שנה שלמה על הסיפור הזה.

יצחק פינדרוס: סאלח שבתי.

יצחק פינדרוס: מערן יעקב ועד החבר'ה של משרד החוץ, כל אחד זרק על השני.

יצחק פינדרוס: בסוף התברר שיושבים על זה שלושה לוביסטים של היבואנים הגדולים.

יצחק פינדרוס: תפסיקו, די.

יצחק פינדרוס: סיפורי עלי באבא.

יצחק פינדרוס: משרד התחבורה פתאום נהיה משרד החוץ.

לנה גרשקוביץ: אני מנהלת תחום כלכלה במינהל התנועה במשרד התחבורה.

לנה גרשקוביץ: נושא תעודת מקור אף פעם לא היה בתחום טיפולנו.

לנה גרשקוביץ: אנחנו אומרים את זה בכל ועדה.

יצחק פינדרוס: הייתי בישיבה בוועדת הכלכלה.

יצחק פינדרוס: אמרתם שזה כן.

יצחק פינדרוס: אמרתם שזה בגלל הסכמים בין-לאומיים ושנלך לרשות המסים.

יצחק פינדרוס: הלכתי לרשות המסים.

לנה גרשקוביץ: הסכמים בין-לאומיים זה לא שלנו, זה של המכס, זה של רשות המסים.

לנה גרשקוביץ: אנחנו קיימנו ישיבות עם רשות המכס.

לנה גרשקוביץ: אנחנו מקיימים כרגע ישיבות גם עם משרד הכלכלה כדי לנסות לראות האם אנחנו יכולים לעזור דרך הנספחים הבין-לאומיים של משרד הכלכלה, לסייע ליבואנים הזעירים לקבל את תעודות המקור הללו.

לנה גרשקוביץ: אבל שוב, גם עם הבקשות שהגשתם לתיקון חקיקה, גם אם נתקן – אני לא יודעת אפילו איך לתקן את החקיקה הזאת - - -

יצחק פינדרוס: יש לי סעיף.

לנה גרשקוביץ: אבל עוד פעם, גם אם נתקן את החקיקה שלנו, הדרישה היא לא שלנו.

לנה גרשקוביץ: אצלנו לא נדרוש את זה אבל המכס כן ידרוש את זה.

לנה גרשקוביץ: אתם צריכים לטפל בבעיה מולם.

שלמה קרעי: נוסיף כאן: "על אף האמור בכל דין" וזה יסתדר עם כולם.

יצחק פינדרוס: בדיוק, מילה אחת.

יצחק פינדרוס: לא צריך יותר.

אלכס קושניר: יש הערות נוספות?

שלמה קרעי: אבל ברור לך, אדוני היושב-ראש, שמה שמוגש כאן זה דברים שמתגלגלים, דברים שנוצרו בגלל בירוקרטיה.

אלכס קושניר: חבר הכנסת קרעי, מי יצר אותם?

שלמה קרעי: ליברמן לפני שנתיים וחצי כשלא רצה להיכנס לממשלה איתנו, הוא יצר את הכול, אתה יודע.

ינון אזולאי: וגם כשהוא היה בממשלה.

יצחק פינדרוס: בין 2016 לעכשיו הוא היה כמה ימים בממשלה.

שלמה קרעי: נעזוב את זה.

שלמה קרעי: אנחנו באמת מתעקשים.

שלמה קרעי: אם רוצים דיון מהותי, זה לא יקרה בכל החוקים, שנוותר על ההסתייגויות ועל הפיליבסטר, אבל בחוק הזה, אז בואו נהיה מהותיים, נעזור לעוד קבוצת אוכלוסייה.

יצחק פינדרוס: לדברי היועצת המשפטית זה קשור רק לליברמן, זה משרד החוץ, זה ההסכמים הבין-לאומיים.

אלכס קושניר: רק לליברמן...

אלכס קושניר: ליברמן היה שר החוץ היחיד במשך 70 שנה בהיסטוריה של מדינת ישראל.

אלכס קושניר: ..

אלכס קושניר: אני מבקש לעבור לקריאת הצעת החוק.

חוה ראובני: הצעת חוק רישוי שירותים ומקצועות בענף הרכב (תיקון מס' 7), התשפ"א–2021

איתי עצמון: יש לי שאלה: האם המועד הזה יהיה ריאלי להשלמת התקנת התקנות?

איתי עצמון: כדי שלא נידרש שוב ושוב לעוד ועוד הארכות.

חוה ראובני: מבחינת מה שמוכן אצלנו – כן.

חוה ראובני: מבחינת הפנאי של ועדת הכלכלה לדון בזה - - -

ולדימיר בליאק: בלי קשר לוועדת הכלכלה.

ולדימיר בליאק: מבחינתכם.

חוה ראובני: מבחינתנו כן.

חוה ראובני: הדברים מוכנים.

חוה ראובני: יש דברים שמצריכים התייעצויות, למשל לגבי אגרות אני צריכה לחדש את הסכמת שר האוצר, אני צריכה לקבל אישור של שר האוצר החדש.

חוה ראובני: כבר פנינו לבקש.

חוה ראובני: דברים מן הסוג זה.

חוה ראובני: מבחינתנו כן.

חוה ראובני: השאלה היא – אלה תקנות מקצועיות וזה תלוי בכמה זמן ועדת הכלכלה תוכל להקצות לנו.

איתי עצמון: אני שואל מה המועד שקצבתם לעצמכם להביא את התקנות לאישור ועדת הכלכלה.

איתי עצמון: ברור שאם תביאו אותן באוקטובר אז חודש וחצי או חודשיים זה לא זמן מספיק.

איתי עצמון: גם לא נכון להגביל כל כך את הוועדה להפעיל את הפיקוח הפרלמנטרי שלה במשך חודש וחצי כאשר אתם עובדים על התקנות כבר כמה שנים.

חוה ראובני: אנחנו מציגים את הדברים, השרה בכל כמה ימים נכנסת לעוד תחומים ודברים שמוצגים בפניה.

חוה ראובני: אני מניחה שעד חודש אוגוסט, גג, הדברים שצריכים להגיע לוועדה יגיעו אליה.

חוה ראובני: מכאן ואילך, בספטמבר זה חגים, אין ימי עבודה וזה תלוי כבר בלו"ז של הוועדה.

אלכס קושניר: בסדר גמור.

אלכס קושניר: תודה רבה.

אלכס קושניר: הישיבה נעולה.